6 vas ná dood van 7 mense in bakleiery in Oos-Kaap | Netwerk24
Deur Lynn Williams 27 Desember 2020 14:12
Ses mense is in die Oos-Kaap in hegtenis geneem in verband met die gewelddadige bakleiery wat op Kersdag gelei het tot die dood van sewe mense.
Die hulp van die weermag is ingeroep en die polisie het sy 72-uur-aktiveringsplan in werking gestel om die verdagtes vas te trek.
Die bakleiery tussen die twee groepe van onderskeidelik Mpeni en Nokhatshile in EmaXesibeni het Kersdag omstreeks 05:00 begin en hou vermoedelik verband met taxi-faksies en afleweringsvoertuie in die omgewing.
Behalwe vir die sewe mense van Nokhatshile wat dood is, is nog ses mans van albei groepe weens ernstige beserings in die hospitaal opgeneem.
Die polisie het 'n grootskaalse soektog gelas na verdagtes in die berge van Mount Ayliff in die Oos-Kaap. Foto: Verskaf
Brig. Vish Naidu, nasionale polisiewoordvoerder, sê hulle is Saterdag in hegtenis geneem, kort nadat hulle uit die hospitaal ontslaan is.
Hulle is volgens Naidu onder die 12 mense wat met beserings in die hospitaal beland het.
"Daar is 'n moontlikheid van nog inhegtenisnemings."
Lt.genl. Sindile Mfazi, waarnemende nasionale polisiekommissaris, het die polisie se aktiveringsplan in werking gestel en nog lede van misdaadintelligensie, forensiese dienste en speurders ingeroep om gemoedere in die omgewings ná die voorval te kalmeer.
Sewe mense is op Kersdag dood nadat twee groepe mense in 'n bloedige bakleiery betrokke geraak het. Foto: Verskaf
Lede van die weermag is ook ontplooi.
Mfazi het 'n beroep gedoen op mense in die gebiede waar die bakleiery was om kalm te bly en die polisie by te staan met die ondersoek.
Genl. Liziwe Ntshinga, polisiekommissaris van die Oos-Kaap, het Woensdag 'n uitgebreide operasie gelei in die berge in die omgewing waar die moorde plaasgevind het.
Oscar Mabuyane, premier Oos-Kaap, het die voorval veroordeel en sê dit was glo die gevolg van faksieverskille van plaaslike taxi-organisasies.
Hy het daarop gewys dat geweld 'n misdaad is en geen probleme kan oplos nie.
"Ons keur die geweld as oplossing tot enige dispuut of verskille tussen individue en groepe in die provinsie ten sterkste af."
Enigeen met inligting oor die voorval kan Stop Misdaad by 086 00 10111 of hul naaste polisiekantoor bel.